
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-02510/2013-04
31.10.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 31.10.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19]Утврђује се да КРИМИНАЛИСТИЧКО-ПОЛИЦИЈСКА АКАДЕМИЈА са седиштем у Земун, Цара Душана 196, БЕОГРАД, ПИБ: 104629251, Матични број: 17672355,  испуњава прописане стандарде за акредитацију студијског програма ОАС4 - КРИМИНАЛИСТИКЕ у оквиру поља друштвено-хуманистичких наука и то за 150 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа КРИМИНАЛИСТИЧКО-ПОЛИЦИЈСКА АКАДЕМИЈА са седиштем у Земун, Цара Душана 196, БЕОГРАД, је дана 29.11.2013. године поднела захтев за акредитацију студијског програма ОАС4 - КРИМИНАЛИСТИКЕ у оквиру поља друштвено-хуманистичких наука под бројем 612-00-02510/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
[bookmark: _GoBack] На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе КРИМИНАЛИСТИЧКО-ПОЛИЦИЈСКА АКАДЕМИЈА и предлог одлуке, достављени су Комисији за акредитацију и проверу квалитета.
Студијски програм је  у друштвено хуманистичком  пољу  што је у складу са законом и листом области коју је утврдио  Национални савет. Назив дипломе    дипломирани криминалиста   је у складу са листом звања коју је утврдио Национални савет, а дужина студија 4 године и 240 ЕСПБ је у складу са законом.  Програм је прихваћен 18.10.2007. - Наставно-научно већe.
Из достављене документације проистиче да студијски програм има сва потребна документа.Циљ студијског програма је образовање и оспособљавање студената за постизање образовног нивоа који ће омогућити квалитетно обављање послова и задатака везаних за стручни профил ДИПЛОМИРАНИ КРИМИНАЛИСТА.  Основне академске студије трају четири године и завршавају се са сакупљених 240 ЕСПБ.  Студенти се реализацијом студијског програма оспособљавају за законито и ефикасно обављање сложенијих послова на вишим хијерархијским нивоима.  Студент који заврши основне академске студије стиче стручни назив дипломирани криминалиста. Студенти се примају у прву годину основних студија на основ Конкурса. Конкурс за упис спроводи и редослед примљених кандидата утврђује и објављује Комисија за упис. Право учешћа на конкурсу имају држављани Републике Србије, а изузетно и држављани других држава по одобрењу Министарства унурашњих послова, Основ за утврђивање редоследа кандидата за упис на студије првог степена је општи успех постигнут у средњем образовању и резултати на испиту за проверу склоности и способности. 
 Структуру студијског програма Основне академске студије криминалистике чине обавезни и изборни предмети са садржајем, чијим се савладавањем обезбеђују неопходна знања и вештине за стицање дипломе основних академских студија. Сваки предмет из студијског програма исказан је бројем ЕСПБ, а обим студија изражен је збиром ЕСПБ. У школској години збир од 60 ЕСПБ одговара просечном укупном ангажовању студента у обиму 40-часовне радне недеље током једне школске године. Укупно ангажовање студента састоји се од активне наставе (предавања, вежбе, практикуми, семинарски радови), самосталног рада, колоквијума, испита и других видова ангажовања. Основне академске студије трају четири године (осам семестара). Бодовна вредност сваког предмета исказана је у табели распореда предмета по семестрима и годинама студија, као и у табелама спецификације предмета (Књига предмета).  Студијским програмом није предвиђена израда завршног рада.  Предуслови за упис појединих предмета су назначени у Књизи предмета. Сви изборни предмети дефинисани су у оквиру овог студијског програма те их студент бира са листе понуђених изборних предмета. КПА има публикације установе издате у електронском и штампаном облику. Основне струковне студије имају следеће циљеве:
1.) постизање стручне оспособљености за квалитетно обављање послова и задатака везаних за профил ДИПЛОМИРАНИ КРИМИНАЛИСТА;    2) оспособљеност за примену научних метода и академских вештина за обављање сложених послова у Министарству унутрашњих послова и другим државним органима, организацијама и недржавним субјектима; 3) развој креативних способости за препознавање, профилисање и идентификацију криминалистичких објеката (особе-учиниоца кривичног дела, предмети и трагови) и овладавање специјалистичким  практичним вештинама потребним за обављање полицијских послова у реалним криминогеним условима; 4) постизање способности и вештина за успешно обављање руководећих послова; 5)савладавање правног основа и усвајање етичких стандарда потребних за обављање полицијских и других послова. КПА има публикације у електронском и штампаном облику у којима су циљеви наведени. Студент који положи све испите утврђене студијским програмом основних академских студија стиче високо образовање и стручни назив ДИПЛОМИРАНИ КРИМИНАЛИСТА. Стечени стручни назив омогућава компетентност испољавања следећих општих способности:
-реално процењивање информација и релевантних чињеница о криминалном догађају;
- размена информација и идеја са одговарајућим стручњацима и институцијама у земљи и
иностранству;
-примена савремених научних метода и средстава у спречавању и сузбијању криминала;
-оспособљеност за законито и ефикасно обављање полицијских послова;
-уважавање стандарда и етичких норми струке;
-перманентно усавршавање у струци.
Такође, ДИПЛОМИРАНИ КРИМИНАЛИСТА поседује и следеће специфичне способности:
-темељно познавање криминалистичко-форензичких дисциплина и њихова примена у решавању
сложених криминалистичких проблема;
-интеграција усвојених мултидисциплинарих знања (из области правних, природних и других наука) у
обављању сложених полицијских послова;
-оправдана и правилна примена полицијских овлашћења;
-оспособљеност за коришћење техничких средстава модерне полиције;
-оспособљеност за руковођење организационим јединицама Министарства унутрашњих послова Републике Србије и других државних органа, организација и недржавних субјеката;
-коришћења информационих технологија у овладавању знањима из области криминалистике.
Основне академске студије трају четири године, тачније осам семестара. Студенти на трећој и четвртој години основних академских студија могу да се определе за праћење наставе на три изборне групе. То су криминалистичка, полицијска и безбедносна изборна група. На првој и другој години је по десет обавезних предмета. На трећој и четвртој години је по шест обавезних предмета, четири изборна (два су изборна на три изборне групе). Наставни процес се реализује и кроз посебне облике наставе у које спадају различите стручне праксе. Фонд часова активне наставе по семестрима је: први семестар 22, други семестар 25, трећи семестар 24, четврти семестар 22, пети семестар 23, шести семестар 24, седми семестар 24, осми семестар 23. Прерасподела ЕСПБ бодова између семестара је: први семестар 29, други семестар 31, трећи семестар 32, четврти семестар 28, пети семестар 28, шести семестар 32, седми семестар 30, осми семестар 30. Од укупног броја предмета 14,58% академско-опште образовних предмета, 20,42%, теоријско-методолошка, 34,58% научних, односно уметничко-стручних предмета и 30,42% стручно-апликативних предмета.  Структура курикулума обухвата детаљан опис предмета са називом и типом предмета, годином и семестром студија, бројем ЕСПБ бодова, именом наставника, циљем курса и са очекиваним исходима, садржајем предмета, препорученом литературом, методама извођења наставе и начином провере знања и оцењивања. КПА је приложила описе везане за стручну праксу и друге облике наставе. КПА је приложила следеће извештаје: 1) Извештај о параметрима студијског програма у коме је наведено да је просечан број часова активне наставе 23.33 часова недељно, просечано оптерећење наставника 2,57, просечно оптерећење сарадника 2,53 и број часова активне наставе предавања које реализују наставници са 100% радног времена 83,40.  Из достављене документације да се закључити  да су у структури студијских програма правилно заступљене различите групе предмета према препорученим процентима.
Студијски програм Основне академске студије криминалистике Криминалистичко-полицијске академије је усаглашен са студијским програмима који се реализују у многим светским и европским образовним установама специјализованим за потребе полиције. При креирању студијског програма имала су се у виду најновија професионална, научна и стручна кретања на овом пољу у Европи и свету.  Међународна усаглашеност студијског програма подразумева усаглашеност у погледу услова уписа, трајања студија, услова преласка у наредну годину, начина студирања, стицања дипломе, извођења наставе, броја ЕСПБ (240) итд. Документација о усаглашености програма струковних студија високошколске установе са програмима светских и европских образовних установа дата је у прилогу. 
Упис студената спроводи се селекцијом кандидата према утврђеним правилима и процедури прописаној Статутом и Правилником. Одлуку о броју студената за упис у прву годину студијских програма који се финансирају из буџета доноси Влада на предлог Министарства унутрашњих послова. Конкурс за упис спроводи и редослед примљених кандидата утврђује и објављује Комисија.  Право учешћа на конкурсу имају држављани Републике Србије који испуњавају: услове за упис утврђене Законом о високом образовању, посебне законом утврђене безбедносне услове за пријем у радни однос у Министарство унутрашњих послова и посебне услове у погледу здравственог стања, психофизичких и других способности за обављање предвиђених послова, које ближе утврђује министар унутрашњих послова. Основ за утврђивање редоследа кандидата за упис на студије првог степена јесу општи успех постигнут у средњем образовању и резултати на испиту за проверу склоности и способности.  Селекција кандидата обавља се на основу здравственог и психолошког прегледа, морфолошког статуса и теста провере склоности и способности. Из наведеног и приложене документације закључује се да тестови провере способности кандидата одговарају карактеру студијског програма . Број 150 уписаних студената на прву годину еквивалентан је расположивим могућностима установе у погледу кадровских просторних и других капацитета. Број садашњих уписаних студената је 683. По годинама је то. У прву 224 у другу 192, у трећу120 а у четврту 147.
Рад студента у савладавању појединог предмета континуирано се прати током наставе и изражава се поенима. За сваки предмет студијског програма, у курикулуму – картону предмета, утврђен је однос поена који студент може да стекне испуњавањем предиспиних обавеза и полагањем испита. Минималан број поена стечених испуњавањем предиспитних обавеза, који студенту омогућава полагање испита, је 30. Праг пролазности на испиту подразумева да је студент дао одговоре које је испитивач оценио позитивном оценом. Предметна оцена се састоји из два дела: поена које је студент остварио у предиспитним обавезама и на испиту и изражава се, као њихов збир, оценама од 5 (није положио) до 10 (одличан – изузетан. Полагањем испита студенти стичу одређени број ЕСПБ бодова. Број ЕСПБ бодова је утврђен на основу процене значаја предмета и оптерећења студената на предмету. Сваки предмет из студијског програма има јасан и објављен начин стицања поена који се заснива на извршавању унапред дефинисаних предиспитних обавеза и полагањем испита.Успешност студената се прати континуирано током наставе. На основу података датих у табели 8.1. види се да постоје релативно коректни критеријуми пролазности. КПА испуњава овај стандард.
Наставу на овим студијама реализује укупно 65 наставника и сарадника, и то: 58 наставника и сарадника у радном односу (од којих су 3 наставника у радном односу са непуним радним временом) и 7 наставника ангажованих на установи по уговору. Од укупног броја наставника и сарадника који реализују наставу, 11 је редовних професора, 19 ванредних професора, 11 доцената, 2 наставика страног језика, 11 наставника вештина, 11 асистената и сарадника у настави. Академија по потреби а на основу одлуке Наставно-научног већа, ангажује и истакнуте научнике и стручњаке из праксе да одрже одређен број часова наставе у семестру.Приликом избора у звања наставника, поред услова предвиђених законом и општим актимаАкадемије, нарочито се цене резултати научноистраживачког и педагошког рада кандидата, ангажовање кандидата у развоју наставе и других делатности Академије, учешће у стручним организацијама и другим делатностима од значаја за развој научне области и Академије. Академија систематски прати, оцењује и подстиче научну, истраживачку и педагошку активност наставника и сарадника, активно доприноси научном усавршавању наставног особља кроз финансирање појединих облика научног и стручног образовања и усавршавања, финансирање учешћа на научним скуповима у земљи и иностранству, набавку литературе, осмишљавање и реализацију научних пројеката. Настава је организована тако да у групи за предавање има по 150 студената, а у групама за везбе по 50 и у групама за лабораторијске везбе до 30 студената. Академија је доставила копије радних књижица и уговоре о ангажовању наставника као и сагласности факултета. Нема ни једног наставника који има више од 68 година живота. Приложене су књиге наставника и сарадника у којима се налазе сви подаци о свим наставницима и сарадницима који су ангажовани на студијском програму. Сматрам да велика већина наставника испуњава научне и стручне квалификације за које изводе наставу. Уочено је да један број наставника  (4) нема довољан број радова (минимум 5). Подаци о наставницима и сарадницима налазе се доступни јавности. 
Криминалистичко-полицијска академија поседује примерене просторне капацитете за извођење наставе сходно броју студената. Укупна бруто површина објеката у комплексу Академије је 12.998,17м2. Поред тога, наставни процес одвија се и у Националном криминалистичко-техницком центру Управе криминалистичке полиције Министарства унутрашњих послова Републике Србије и у Институту за физику у Земуну. Укупна површина простора на све три локације је 14.768,17 м2. Укупна површина просторија које су у функцији одржавања наставе (учионице, амфитеатри, кабинети, вежбаонице, лабораторије) је 6.795,83 м2, односно 3,62м2 по студенту за извођење наставе у две смене. Настава се одвија у: 4 амфитеатра, 15 учионица општег типа, 36 вежбаоница, 20 лабораторије, 4 компјутерске лабораторије и једној фискултурној сали, као и на отвореним спортским теренима. Укупан број места у просторијама за одржавање наставе је 2.550 чиме је омогућено сваком студенту да има своје место у амфитеатру, учионици и лабораторији. Поред наведеног, Академија поседује 41 кабинет за наставнике и сараднике, (756,94 м2), 6 просторије за потребе студентске службе, 6 просторије за рад секретаријата, као и 1 просторија за рад студентског парламента. Академија има библиотеку и читаоницу (укупно 5 просторија) површине 294,27 м2, са 20 места у читаоници, и 10 места за коришћење интернета, као и просторију у склопу Информатичког центра за неометани приступ информацијама у електронском облику.  Фонд библиотеке  сада броји 33.979 библиотечких јединица из области криминалистичких, полицијско-безбедносних, правних и других друштвених наука. Академија поседује неопходну опрему за квалитетно извођење наставе на свим студијским програмима. Интернет академске мреже Србије на располагању је студентима и запосленима 24 часа дневно. У оквиру редовног наставног процеса студентима су на располагању 4 рачунарске учионице са 71 рачунаром. КПА је обезбедила покривеност свих предметима уџбеницима и другом помоћном литературом у сопственом издању или у издању других издавача.
Криминалистичко-полицијска академија редовно прати реализацију студијског програма и предузима мере за његово унапређење.  Комисија за послове праћења, обезбеђивања, унапређења и развоја квалитета студијских програма, наставе и услова рада спроводи поступак самовредновања и врши оцену квалитета и заступљености утврђених стандарда. Поступак самовредновања спроводи се континуирано, а извештај о самовредновању подноси се најмање један пут у току три године. Сходно томе КПА спровела је и у летњем семестру 2012/2013. године поступак самовредновања за период 2009-2012. година у свим областима обезбеђења квалитета. Резултат спроведеног поступка је Извештај о самовредновању који је усвојен од стране Наставно-научног већа 18 бр.71/3-8-2013. године, у коме су приказани резултати оцењивања испуњености стандарда за самовредновање и проверу квалитета студијских програма, наставе и услова рада на Академији. Комисија је сачинила и План самовредновања којим су утврђени: циљеви самовредновања, субјекти самовредновања, њихова одговорност и задужења, методологија прикупљања података. Савет Академије на седници одржан 11. јуна 2013. године усвојио је Акциони план 17 бр. 72/5-2-2013 за спровођење Стратегије обезбеђења квалитетета за период 2013-2016. године. У обезбеђењу квалитета студијског програма, на Академији улогу имају наставници и стручни органи КПА. У контроли квалитета студијског програма неопходно је имати у виду мишљење студената. Са резултатима самовредновања Академија упознаје наставнике и сараднике путем састанака катедри, ненаставно особље преко руководилаца тих служби, студенте преко Студентског парламента, а редовни извештаји Комисије објављују се на интернет страници Академије.     
Kомисија за акредитацију и проверу квалитета, утврдила је да високошколска установа КРИМИНАЛИСТИЧКО-ПОЛИЦИЈСКА АКАДЕМИЈА  за студијски програм ОАС4 - КРИМИНАЛИСТИКЕ  у оквиру поља друштвено-хуманистичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма. 
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]КРИМИНАЛИСТИЧКО-ПОЛИЦИЈСКА АКАДЕМИЈА са седиштем у Земун, Цара Душана 196, БЕОГРАД, ПИБ: 104629251, Матични број: 17672355, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  ОАС4 - КРИМИНАЛИСТИКЕ у оквиру поља друштвено-хуманистичких наука и то за 150 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

